### NN 114/2017 (22.11.2017.), Pravilnik o sakupljanju zavičajnih divljih vrsta

Ministarstvo zaštite okoliša i energetike

2663

Na temelju članka 62. stavka 7. Zakona o zaštiti prirode (»Narodne novine«, broj 80/2013), ministar zaštite okoliša i energetike donosi

PRAVILNIK

O SAKUPLJANJU ZAVIČAJNIH DIVLJIH VRSTA

DIO PRVI
 UVODNE ODREDBE

Članak 1.

Ovim Pravilnikom propisuju se zavičajne divlje vrste čije se sakupljanje, odnosno uzimanje iz prirode u svrhu prerade i/ili daljnje prodaje provodi sukladno odredbama Zakona o zaštiti prirode, a koje nisu predmet posebnih propisa iz područja lovstva te slatkovodnog i morskog ribarstva, kao i planova gospodarenja donesenih na temelju posebnih propisa iz navedenih upravnih područja, detaljni sadržaj zahtjeva i uvjeti ishođenja dopuštenja za njihovo sakupljanje iz prirode te opće mjere upravljanja i zaštite.

Članak 2.

(1) Pojedini pojmovi u smislu ovoga Pravilnika imaju sljedeće značenje:

a) Ministarstvo je središnje tijelo državne uprave nadležno za poslove zaštite prirode

b) nositelj dopuštenja za sakupljanje zavičajnih divljih vrsta je fizička osoba, fizička osoba – obrtnik, fizička osoba nositelj/član obiteljskog poljoprivrednog gospodarstva ili pravna osoba koja posjeduje važeće dopuštenje Ministarstva za sakupljanje zavičajnih divljih vrsta u komercijalne svrhe

c) stručno tijelo je Hrvatska agencija za okoliš i prirodu

d) sakupljanje podrazumijeva uzimanje zavičajnih divljih vrsta i njihovih dijelova iz prirode radi korištenja u svrhu prerade i/ili daljnje prodaje

e) sakupljanje u komercijalne svrhe je sakupljanje zavičajnih divljih vrsta u svrhu prerade, trgovine, korištenja u uzgoju i drugog prometa i djelatnosti

f) sakupljanje za osobne potrebe je sakupljanje zavičajnih divljih vrsta za osobne potrebe i potrebe vlastitog domaćinstva, gdje se primjercima, dijelovima ili proizvodima dobivenim od njih ne trguje ili prometuje

g) Zakon je Zakon o zaštiti prirode.

(2) Ostali pojmovi u smislu ovoga Pravilnika imaju jednako značenje kao pojmovi definirani Zakonom.

(3) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

DIO DRUGI
 SAKUPLJANJE ZAVIČAJNIH DIVLJIH VRSTA, MJERE UPRAVLJANJA I ZAŠTITE

Zavičajne divlje vrste na koje se odnosi Pravilnik

Članak 3.

(1) Zavičajne divlje vrste za koje je potrebno ishoditi dopuštenje Ministarstva za sakupljanje iz prirode utvrđene su u Prilogu I. ovoga Pravilnika.

(2) Popis zavičajnih divljih vrsta u Prilogu I. ovoga Pravilnika navodi se abecednim redom nazivom reda, porodice i vrste, odnosno podvrste, i to znanstvenim i hrvatskim nazivom.

Mjere upravljanja i zaštite

Članak 4.

(1) Ovim Pravilnikom određuju se opće mjere upravljanja i zaštite pojedinih vrsta ili skupina vrsta iz Priloga I. ovoga Pravilnika.

(2) Stručnom podlogom za sakupljanje zavičajnih divljih vrsta (u daljnjem tekstu: Stručna podloga) određuju se posebne mjere upravljanja i zaštite pojedinih vrsta ili skupina vrsta iz Priloga I. ovoga Pravilnika.

(3) Stručnu podlogu izrađuje stručno tijelo.

Stručna podloga za sakupljanje zavičajnih divljih vrsta

Članak 5.

(1) Stručna podloga izrađuje se temeljem:

a) analize stanja populacija zavičajnih divljih vrsta u prirodi i

b) analize pritisaka na populacije uslijed korištenja, koje se određuju između ostalog i temeljem godišnjih izvješća nositelja dopuštenja o sakupljanju.

(2) Stručna podloga iz stavka 1. ovoga članka sadrži: mjere upravljanja i zaštite za vrstu ili skupinu vrsta iz Priloga I. ovoga Pravilnika i mjere zaštite njihovih staništa (područje, vremensko razdoblje, način, godišnja količina sakupljanja i dr.).

(3) Stručna podloga izrađuje se za razdoblje od tri godine.

(4) Stručno tijelo prije isteka roka iz stavka 3. ovoga članka obavlja reviziju Stručne podloge te po potrebi izrađuje novu Stručnu podlogu za sljedeće trogodišnje razdoblje.

(5) Iznimno od odredbe stavka 4. ovoga članka, stručno tijelo može revidirati Stručnu podlogu za određene vrste ili skupine i prije isteka roka od tri godine ako utvrdi promjenu pritiska na određenu vrstu ili skupinu, promjenu u trendu stanja populacije ili potrebu za izmjenom popisa vrsta.

(6) Stručno tijelo objavljuje Stručnu podlogu na svojim internetskim stranicama.

Opći uvjeti i ograničenja sakupljanja

Članak 6.

(1) Fizička osoba koja obavlja djelatnost sakupljanja iz prirode zavičajne divlje vrste u komercijalne svrhe za nositelja dopuštenja, prilikom sakupljanja mora imati dokaz o ugovornom odnosu s nositeljem dopuštenja, sukladno posebnim propisima o radu ili obveznim odnosima te presliku dopuštenja izdanog nositelju dopuštenja.

(2) Ako nositelj dopuštenja namjerava sakupljati na tuđem zemljištu, dužan je prije početka sakupljanja pribaviti suglasnost vlasnika ili nositelja prava na prirodnim dobrima.

(3) Ako nositelj dopuštenja namjerava sakupljati u moru i kopnenim vodama, dužan je prije početka sakupljanja ishoditi povlasticu sukladno posebnom propisu iz područja morskog ribarstva, odnosno suglasnost nositelja prava na kopnenim vodama.

(4) U strogim rezervatima i nacionalnim parkovima zabranjeno je sakupljanje iz prirode zavičajnih divljih vrsta u komercijalne svrhe.

(5) U posebnim rezervatima zabranjeno je sakupljanje iz prirode u komercijalne svrhe onih zavičajnih divljih vrsta radi kojih je područje zaštićeno, ako nije drugačije propisano pravilnikom iz članka 142. stavka 1. Zakona.

(6) U ostalim zaštićenim područjima dopušteno je sakupljanje iz prirode zavičajnih divljih vrsta u komercijalne svrhe, ako nije drugačije propisano pravilnikom iz članka 142. stavaka 1. ili odlukom iz članka 142. stavka 3. Zakona.

Sakupljanje za osobne potrebe

Članak 7.

(1) Za sakupljanje zavičajnih divljih vrsta za osobne potrebe nije potrebno ishoditi dopuštenje Ministarstva.

(2) Sakupljanjem za osobne potrebe smatra se sakupljanje u sljedećim količinama (ukupno neovisno o vrsti):

– gljive:

a) do 3 kg plodišta nadzemnih gljiva dnevno – ukoliko je plodište veće mase, sakupljač ga smije sakupiti ako nema već sakupljena druga plodišta u dnevnoj dopuštenoj količini

b) do 0,1 kg plodišta podzemnih gljiva dnevno – ukoliko je plodište veće mase, sakupljač ga smije sakupiti ako nema već sakupljena druga plodišta u dnevnoj dopuštenoj količini

– lišajevi: do 0,1 kg lišaja dnevno

– rakovi: do 2 kg rakova dnevno, a dopuštena dnevna količina može biti veća za masu jedinke raka kojom se premašuje dopuštena dva kilograma

– pijavice: do ukupno 20 jedinki pijavica dnevno

– puževi: do ukupno 1 kg kopnenih puževa dnevno

– ježinci: do ukupno 10 jedinki ježinaca dnevno

– žabe: do ukupno 1 kg žaba dnevno

– biljke:

a) do ukupno 5 pojedinačnih komada podzemnih dijelova (lukovica, gomolja, korijena ili rizoma) biljaka dnevno

b) do ukupno 2 kg stabljika biljaka s listovima i cvjetovima dnevno

c) do ukupno 5 stručaka (obuhvat palca i kažiprsta) stabljika biljaka s listovima i/ili cvjetovima dnevno

d) do ukupno 1 kg listova biljaka dnevno

e) do ukupno 1 kg cvjetova biljaka dnevno

f) do ukupno 0,5 kg sjemena biljaka dnevno

g) do ukupno 10 kg plodova biljaka dnevno

h) do ukupno 0,5 kg pupova biljaka dnevno

i) 1 busen mahovine dnevno

(3) Prilikom sakupljanja zavičajnih divljih vrsta za osobne potrebe iz stavka 1. ovoga članka primjenjuju se opće mjere upravljanja i zaštite propisane člancima 8. – 18. ovoga Pravilnika te posebne mjere propisane Stručnom podlogom.

Opće mjere upravljanja i zaštite žaba

Članak 8.

Prilikom sakupljanja žaba primjenjuju se sljedeće opće mjere upravljanja i zaštite žaba i njihovih staništa:

a) žabe se hvataju isključivo selektivnim metodama na način da se hvatanjem ne ozljeđuju (npr. rukama, štapom s umjetnim mamcem, ručnom mrežicom na štapu)

b) primjerci vrsta zelenih žaba navedenih u Prilogu I. smiju se hvatati samo ako im duljina tijela bez nogu iznosi najmanje 75 mm, a smeđih žaba samo ako im duljina tijela bez nogu iznosi najmanje 60 mm.

Opće mjere upravljanja i zaštite ježinaca

Članak 9.

(1) Prilikom sakupljanja ježinaca primjenjuju se sljedeće opće mjere upravljanja i zaštite ježinaca i njihovih staništa:

a) dopušteno je sakupljati ježince promjera tijela većeg od 40 mm

b) sakupljanje je dopušteno isključivo metodom ručnog sakupljanja ronjenjem, pri čemu se ne koriste ronilice, ribolovni alati i ribolovna oprema

c) prilikom sakupljanja ne smiju se uništavati zajednice morskih cvjetnica i infralitoralnih algi.

(2) Odredbe stavka 1. ovoga članka ne odnose se na prilov ježinaca kao posljedica gospodarskog ribolova upotrebom ribolovnih alata sukladno posebnom propisu iz područja morskog ribarstva.

Opće mjere upravljanja i zaštite trpova

Članak 10.

(1) Nije dopušteno sakupljanje trpova.

(2) Odredba stavka 1. ovoga članka ne odnosi se na prilov trpova kao posljedica gospodarskog ribolova upotrebom ribolovnih alata sukladno posebnom propisu iz područja morskog ribarstva.

Opće mjere upravljanja i zaštite rakova

Članak 11.

Prilikom sakupljanja raka kuke (Scyllarides latus) primjenjuju se sljedeće opće mjere upravljanja i zaštite:

a) raka kuku dopušteno je sakupljati metodom ulova vršama i ručno ronjenjem na dah

b) za komercijalne svrhe dopušteno je sakupljati najviše pet kilograma raka kuke dnevno, ukoliko posebnim mjerama nije drugačije propisano, a dopuštena dnevna količina može biti veća za masu jedinke raka kojom se premašuje dopuštenih pet kilograma.

Opće mjere upravljanja i zaštite pijavica

Članak 12.

Nije dopušteno sakupljanje jedinki pijavica manjih od 2 cm.

Opće mjere upravljanja i zaštite kopnenih puževa

Članak 13.

Prilikom sakupljanja kopnenih puževa primjenjuju se sljedeće opće mjere upravljanja i zaštite kopnenih puževa i njihovih staništa:

a) nije dopušteno sakupljati kopnene puževe na području općine Crikvenica, te na otocima Banjol, Figarola, Velika Palagruža i Mala Palagruža

b) nije dopušteno sakupljati vrstu brdar (Helix secernenda) na jadranskim otocima

c) sakupljene jedinke vrste vinogradnjak (Helix pomatia) trebaju imati vanjski promjer kućice veći od 34 mm.

Opće mjere upravljanja i zaštite biljaka

Članak 14.

Prilikom sakupljanja biljaka primjenjuju se sljedeće opće mjere upravljanja i zaštite biljaka i njihovih staništa:

a) nije dopušteno sakupiti više od dvije trećine jedinki pojedine biljne vrste na jednom nalazištu

b) pri sakupljanju nadzemnih dijelova biljaka koristi se isključivo tehnika rezanja, bez oštećivanja ostalih dijelova biljke

c) podzemni dijelovi biljaka sakupljaju se tek nakon završene faze cvjetanja, stvaranja sjemenki i/ili plodova i njihovog rasprostranjivanja

d) pri sakupljanju podzemnih dijelova biljaka najmanje 80 % pojedine biljne vrste na jednom nalazištu ostavlja se nedirnuto

e) jame nastale vađenjem podzemnih dijelova samoniklih biljaka potrebno je ponovno zatrpati

f) pri sakupljanju biljaka nije dopušteno oštećivati njihovo stanište.

Opće mjere upravljanja i zaštite algi

Članak 15.

Nije dopušteno sakupljanje algi.

Opće mjere upravljanja i zaštite lišajeva

Članak 16.

Prilikom sakupljanja lišajeva primjenjuju se sljedeće opće mjere upravljanja i zaštite lišajeva i njihovih staništa:

a) vrste Evernia prunastri i Pseudevernia furfuracea dopušteno je sakupiti samo s oborenih stabala

b) dopušteno je sakupiti do 1/3 populacije vrsta roda Cladonia na pojedinom nalazištu

c) pri sakupljanju vrsta roda Cladonia steljku treba pažljivo nožem ili rukom odvojiti od tla pazeći da se ne uništava stanište.

Opće mjere upravljanja i zaštite nadzemnih vrsta gljiva

Članak 17.

Prilikom sakupljanja nadzemnih vrsta gljiva primjenjuju se sljedeće opće mjere upravljanja i zaštite gljiva i njihovih staništa:

a) sakuplja se samo plodište gljive

b) ovisno o obliku i mjestu rasta, plodište nadzemne gljive bere se rukom ili reže nožem, bez korištenja drugih alata (npr. lopate, grablje, motike i dr.)

c) po potrebi, ukopani dio plodišta vadi se uz pomoć noža, a nastala rupa popunjava se odgrnutom zemljom

d) nije dopušteno oštećivati micelij ili neposredno stanište

e) trećinu od ukupnog broja plodišta svake sakupljane vrste potrebno je ostaviti netaknutu na staništu

f) nije dopušteno sakupljati stara plodišta, tj. plodišta sa znakovima propadanja (npr. truljenje, pljesnivost i izrazita crvljivost)

g) nije dopušteno sakupljati tek iznikla i vrlo mlada plodišta nadzemnih gljiva čiji je promjer plodišta manji od 1/5 promjera prosječnog zrelog plodišta određene vrste te za smrčke (rod Morchella) plodišta nižih od 4 cm

h) sakupljaju se samonikle nadzemne gljive čiji promjeri plodišta nisu manji od: 20 mm za lisičicu, 15 mm za mrku trubaču, 40 mm za prave vrganje, 35 mm za prosenjake i 30 mm za rujnice

i) za puze je dopušteno sakupljanje plodišta svih promjera

j) nije dopušteno odbacivati već sakupljene gljive radi sakupljanja nekih drugih.

Opće mjere upravljanja i zaštite podzemnih vrsta gljiva

Članak 18.

Prilikom sakupljanja podzemnih vrsta gljiva primjenjuju se sljedeće opće mjere upravljanja i zaštite gljiva i njihovih staništa:

a) sakupljaju se samo uz pomoć najviše dva psa

b) kopa se samo na mjestu nanjušivanja

c) kopa se lopaticom čije sječivo nije duže od 15 cm i šire od 8 cm

d) plodišta velikih bijelih tartufa, čije pojedinačno plodište ili najveće plodište u skupini plodišta nije promjera većeg od 15 mm, zakapaju se na mjestu vađenja

e) rupe nastale vađenjem plodišta podzemnih gljiva potrebno je ponovno zatrpati iskopanom zemljom

f) nije dopušteno kopati rupe promjera većeg od 30 cm

g) rupe što ih sakupljač podzemnih gljiva iskopa istoga dana, ne smiju biti na udaljenosti manjoj od 150 cm

h) pri iskapanju nije dopušteno presijecati korijenje šumskog raslinja debljeg od 1 cm

i) trula i crvljiva plodišta podzemnih gljiva ponovno se zakopavaju na mjestu vađenja

j) nije dopušteno sakupljati podzemne gljiva u razdoblju od 22 do 6 sati.

Obrazac zahtjeva

Članak 19.

(1) Zahtjev za izdavanje dopuštenja za sakupljanje zavičajnih divljih vrsta iz Priloga I. ovoga Pravilnika podnosi se na obrascu koji se objavljuje na internetskoj stranici Ministarstva.

(2) Zahtjev iz stavka 1. ovoga članka, pored podataka propisanih člankom 64. Zakona, sadrži i sljedeće podatke:

a) podatke o podnositelju zahtjeva i to:

1. za pravnu osobu i fizičku osobu obrtnika, odnosno osobu koja obavlja drugu samostalnu djelatnost: naziv i sjedište tvrtke, obrta, odnosno samostalne djelatnosti, OIB, ime i prezime odgovorne osobe, broj telefona i adresu elektroničke pošte,

2. za fizičku osobu: ime i prezime, adresu i OIB, broj telefona i/ili adresu elektroničke pošte

b) opis namjene sakupljanja

c) opis metode sakupljanja.

Izvješće o sakupljanju zavičajnih divljih vrsta

Članak 20.

(1) Nositelj dopuštenja dostavlja Ministarstvu izvješće o sakupljanju zavičajnih divljih vrsta za prethodnu godinu/sezonu sakupljanja u roku propisanom u dopuštenju.

(2) Izvješće iz stavka 1. ovoga članka podnosi se na obrascu koji se objavljuje na internetskoj stranici Ministarstva.

(3) Izvješće iz stavka 1. ovoga članka sadrži podatke o:

a) rješenju Ministarstva kojim je dopušteno sakupljanje zavičajnih divljih vrsta iz Priloga I. ovoga Pravilnika (klasa, urbroj i datum izdavanja)

b) nositelju dopuštenja i izrađivaču Izvješća

c) zavičajnoj divljoj vrsti koja se sakupljala (znanstveni i hrvatski naziv vrste)

d) odobrenim i realiziranim količinama po vrsti

e) području, razdoblju i metodi sakupljanja.

(4) Stručno tijelo izrađuje i vodi bazu podataka o sakupljanju zavičajnih divljih vrsta temeljem izvješća iz stavka 1. ovoga članka.

DIO TREĆI
 PRIJELAZNE I ZAVRŠNE ODREDBE

Članak 21.

Danom stupanja na snagu ovoga Pravilnika prestaju važiti:

a) Pravilnik o zaštiti kopnenih puževa (Gastropoda terrestria) (»Narodne novine«, broj 29/1999)

b) Pravilnik o zaštiti vodozemaca (Amphibia) (»Narodne novine«, broj 80/1999)

c) Pravilnik o zaštiti gljiva (Fungi) (»Narodne novine«, broj 34/2002)

d) Pravilnik o sakupljanju zaštićenih samoniklih biljaka u svrhu prerade, trgovine i drugog prometa (»Narodne novine«, broj 154/2008)

e) Prilog III. Pravilnika o proglašavanju divljih svojti zaštićenim i strogo zaštićenim (»Narodne novine«, broj 99/2009).

Članak 22.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 612-07/14-06/37

Urbroj: 517-07-1-1-2-17-29

Zagreb, 28. srpnja 2017.

Ministar
 dr. sc. Tomislav Ćorić, v. r.

PRILOG I.

POPIS ZAVIČAJNIH DIVLJIH VRSTA ZA KOJE JE POTREBNO ISHODITI DOPUŠTENJE MINISTARSTVA

|  |  |  |  |
| --- | --- | --- | --- |
| ANIMALIA ŽIVOTINJE | | | |
| CHORDATA SVITKOVCI | | | |
| AMPHIBIA VODOZEMCI | | | |
| Anura | Ranidae | Pelophylax kl. esculentus | zelena žaba |
| Anura | Ranidae | Pelophylax ridibundus | velika zelena žaba |
| Anura | Ranidae | Rana temporaria | livadna smeđa žaba |
| AVERTEBRATA BESKRALJEŠNJACI | | | |
| ECHINODERMATA BODLJIKAŠI | | | |
| ECHINOIDEA JEŽINCI | | | |
| sve vrste ježinaca | | | |
| HOLOTHUROIDEA TRPOVI | | | |
| sve vrste trpova | | | |
| ARTHROPODA ČLANKONOŠCI | | | |
| Decapoda | Scyllaridae | Scyllarides latus | kuka |
| ANNELIDA KOLUTIĆAVCI | | | |
| HIRUDINEA PIJAVICE | | | |
| Hirudinida | Haemopidae | Haemopis sanguisuga | konjska pijavica |
| Hirudinida | Hirudinidae | Hirudo medicinalis | medicinska pijavica |
| Hirudinida | Hirudinidae | Hirudo verbana |  |
| MOLLUSCA MEKUŠCI | | | |
| GASTROPODA PUŽEVI | | | |
| Pulmonata | Helicidae | Cantareus apertus | smokvenjak |
| Pulmonata | Helicidae | Cornu aspersum aspersum | obični smeđi hrapavac |
| Pulmonata | Helicidae | Helix cincta | poljar |
| Pulmonata | Helicidae | Helix pomatia | vinogradnjak |
| Pulmonata | Helicidae | Helix secernenda\* | brdar |
| PLANTAE BILJKE | | | |
| SPERMATOPHYTA SJEMENJAČE | | | |
|  | Asteraceae | Achillea clavennae L. | bijeli stolisnik |
|  | Rosaceae | Agrimonia eupatoria L. | turica |
|  | Rosaceae | Alchemilla spp. | gospin plašt |
|  | Malvaceae | Althaea officinalis L. | bijeli sljez |
|  | Ranunculaceae | Anemone spp.\*\* | šumarice |
|  | Fabaceae | Anthyllis vulneraria L.\*\* | ranjenik |
|  | Ranunculaceae | Aquilegia vulgaris L. | obični pakujac |
|  | Asteraceae | Arctium nemorosum Lej. | šumski čičak |
|  | Araceae | Arum italicum Mill. | veliki kozlac |
|  | Araceae | Arum maculatum L. | pjegavi kozlac |
|  | Araceae | Arum nigrum Schott | crni kozlac |
|  | Rosaceae | Aruncus dioicus (Walter) Fernald | šumska suručka |
|  | Aristolochiaceae | Asarum europaeum L.\*\* | šumski kopitnjak |
|  | Berberidaceae | Berberis vulgaris L. | obična žutika |
|  | Lamiaceae | Betonica officinalis L. | ljekoviti čistac |
|  | Lamiaceae | Calamintha glandulosa (Req.) Benth. | ljekovita marulja |
|  | Asteraceae | Calendula arvensis L. | poljski neven |
|  | Ericaceae | Calluna vulgaris (L.) Hull | vrijes |
|  | Asteraceae | Carlina acaulis L. | kravljak |
|  | Apiaceae | Carum carvi L. | kim |
|  | Gentianaceae | Centaurium erythraea Rafn | štitasta kičica |
|  | Asparagaceae | Convallaria majalis L. | đurđica |
|  | Anacardiaceae | Cotinus coggygria Scop. | ruj |
|  | Rosaceae | Crataegus laevigata (Poir.) DC. | crveni glog |
|  | Rosaceae | Crataegus monogyna Jacq. | jednovratni glog |
|  | Iridaceae | Crocus spp.\*\* | šafrani |
|  | Primulaceae | Cyclamen spp. | ciklama |
|  | Rutaceae | Dictamnus albus L. | jasenak |
|  | Scrophulariaceae | Digitalis spp.\*\* | naprstak |
|  | Ephedraceae | Ephedra spp. | kositrenica |
|  | Berberidaceae | Epimedium alpinum L. | planinska biskupska kapica |
|  | Ericaceae | Erica herbacea L. | proljetna crnjuša |
|  | Liliaceae | Erythronium dens-canis L. | pasji zub |
|  | Scrophulariaceae | Euphrasia rostkoviana Hayne | obična očanica |
|  | Rosaceae | Filipendula ulmaria (L.) Maxim. | močvarna končara |
|  | Amaryllidaceae | Galanthus nivalis L. | visibaba |
|  | Fabaceae | Galega officinalis L. | orlovac |
|  | Rubiaceae | Galium odoratum (L.) Scop. | mirisna broćika |
|  | Gentianaceae | Gentiana asclepiadea L. | šumska sirištara |
|  | Rosaceae | Geum urbanum L. | zečja stopa |
|  | Asteraceae | Helichrysum italicum (Roth) G.Don | smilje |
|  | Ranunculaceae | Helleborus spp.\*\* | kukurijek |
|  | Ranunculaceae | Hepatica nobilis Schreber | jetrenka |
|  | Caryophyllaceae | Herniaria glabra L.\*\* | gola kilavica |
|  | Clusiaceae | Hypericum perforatum L. | gospina trava |
|  | Lamiaceae | Hyssopus officinalis L. | ljekoviti sipan |
|  | Asteraceae | Inula helenium L. | oman |
|  | Cichoriaceae | Lactuca virosa L. | otrovna loćika |
|  | Lauraceae | Laurus nobilis L. | lovor |
|  | Lamiaceae | Leonurus cardiaca L. | prava srčenica |
|  | Amaryllidaceae | Leucojum spp. | drijemovac |
|  | Scrophulariaceae | Linaria vulgaris Mill. | obični lanilist |
|  | Linaceae | Linum flavum L. | žuti lan |
|  | Caprifoliaceae | Lonicera caprifolium L. | orlovi nokti |
|  | Lamiaceae | Marrubium vulgare L. | obični tetrljan |
|  | Fabaceae | Melilotus altissimus Thuill. | visoki kokotac |
|  | Lamiaceae | Melissa officinalis L. | matičnjak |
|  | Lamiaceae | Mentha aquatica L. | vodena metvica |
|  | Apiaceae | Meum athamanticum Jacq. | mirišljivi štrbac |
|  | Brassicaceae | Nasturtium officinale R.Br. | ljekovita potočarka |
|  | Lamiaceae | Nepeta cataria L. | prava mačja metvica |
|  | Asparagaceae | Ornithogalum umbellatum L. | ptičje mlijeko |
|  | Oxalidaceae | Oxalis acetosella L. | šumski cecelj |
|  | Lentibulariaceae | Pinguicula spp.\*\* | kukcolovka |
|  | Plantaginaceae | Plantago afra L. | žljezdastodlakavi trputac |
|  | Asparagaceae | Polygonatum spp.\*\* | Salamunov pečat |
|  | Rosaceae | Potentilla anserina L. | gusjak |
|  | Rosaceae | Potentilla erecta (L.) Raeuschel | petolist srčenjak |
|  | Primulaceae | Primula auricula L. | planinski jaglac |
|  | Primulaceae | Primula elatior (L.) L. | blijedožuti jaglac |
|  | Primulaceae | Primula veris L. | proljetni jaglac |
|  | Rosaceae | Prunus mahaleb L. | rašeljka |
|  | Rosaceae | Rosa spp. | ruža |
|  | Asparagaceae | Ruscus aculeatus L. | oštrolisna veprina |
|  | Asparagaceae | Ruscus hypoglossum L. | mekolisna veprina |
|  | Rutaceae | Ruta chalepensis L. | alepska rutvica |
|  | Rutaceae | Ruta graveolens L. | smrdljiva rutvica |
|  | Lamiaceae | Salvia officinalis L. | ljekovita kadulja |
|  | Lamiaceae | Salvia sclarea L. | muškatna kadulja |
|  | Apiaceae | Sanicula europaea L. | zdravičica, milogled |
|  | Caryophyllaceae | Saponaria officinalis L. | sapunika |
|  | Lamiaceae | Satureja montana L. | primorski čubar |
|  | Lamiaceae | Satureja subspicata Vis. | klasoliki vrisak |
|  | Scrophulariaceae | Scrophularia nodosa L. | strupnik |
|  | Asteraceae | Silybum marianum (L.) Gaertn. | obični oslobod |
|  | Asteraceae | Solidago virgaurea L. | obična zlatnica |
|  | Amaryllidaceae | Sternbergia lutea (L.) Ker Gawl. ex Spreng. | žuta lužarka |
|  | Boraginaceae | Symphytum officinale L. | ljubičasti gavez |
|  | Boraginaceae | Symphytum tuberosum L. | bijeli gavez |
|  | Dioscoreaceae | Tamus communis L. | bljušt |
|  | Asteraceae | Tanacetum vulgare L. | vratić |
|  | Lamiaceae | Teucrium chamaedrys L. | obični dubačac |
|  | Lamiaceae | Teucrium montanum L. | trava iva |
|  | Lamiaceae | Thymus spp.\*\* | majčina dušica |
|  | Trapaceae | Trapa natans L.\*\*\* | vodeni orašac |
|  | Fabaceae | Trigonella foenum-graecum L. | grčka piskavica |
|  | Ranunculaceae | Trollius europaeus L. | europska  planinčica |
|  | Liliaceae | Tulipa sylvestris L. | divlji tulipan |
|  | Asparagaceae | Urginea maritima (L.) Baker | morski luk |
|  | Ericaceae | Vaccinium myrtillus L. | borovnica |
|  | Ericaceae | Vaccinium vitis-idaea L. | brusnica |
|  | Valerianaceae | Valeriana officinalis L. | odoljen |
|  | Melanthiaceae | Veratrum album L. | bijela čemerika |
|  | Scrophulariaceae | Verbascum spp.\*\* | divizme |
|  | Scrophulariaceae | Veronica officinalis L. | čestoslavica |
|  | Caprifoliaceae | Viburnum lantana L. | crna hudika |
|  | Apocynaceae | Vinca minor L. | mali zimzelen |
|  | Violaceae | Viola spp.\*\* | ljubica |
|  | Verbenaceae | Vitex agnus-castus L. | konopljika |
| PTERIDOPHYTA PAPRATNJAČE | | | |
|  | Dryopteridaceae | Dryopteris filix-mas (L.) Schott | muška paprat |
|  | Lycopodiaceae | Huperzia selago (L.) Bernh. ex Schrank et C. F. P. Mart. | sjajna huperzija |
|  | Lycopodiaceae | Lycopodium annotinum L. | jednoljetna crvotočina |
|  | Lycopodiaceae | Lycopodium clavatum L. | kijačasta  crvotočina |
|  | Polypodiaceae | Polypodium vulgare L. | oslad |
| BRYOPHYTA MAHOVINE | | | |
| Dicraniales | Leucobryaceae | Leucobryum glaucum (Hedw.) Angstr. |  |
| ALGAE ALGE | | | |
|  | Corallinaceae (Hapalidiaceae) | Lithothamnium coralloides Crouan frat. |  |
|  | Corallinaceae (Hapalidiaceae) | Phymatholithon calcareum (Poll.) Adey & McKibbin |  |
| LICHENES LIŠAJI | | | |
|  | Cladoniaceae | Cladonia spp. |  |
|  | Parmeliaceae | Evernia prunastri (L.) Ach. | hrastov lišaj |
|  | Parmeliaceae | Pseudevernia furfuracea (L.) Zopf | drvni lišaj |
| FUNGI GLJIVE | | | |
|  | Agaricaceae | Agaricus spp. | pečurke |
|  | Agaricaceae | Bovista aestivalis Demoulin | ljetna jajača |
|  | Agaricaceae | Bovista nigrescens Pers. | pocrnjela jajača |
|  | Agaricaceae | Bovista plumbea Pers. | olovasta jajača |
|  | Agaricaceae | Coprinus comatus (O.F. Müll.) Pers. | velika gnojištarka |
|  | Agaricaceae | Langermannia gigantea (Batsch) Rostk. | golema ćelavica |
|  | Agaricaceae | Leucoagaricus leucothites (Vittad.) Wasser | turkinja |
|  | Agaricaceae | Lycoperdon spp. | puhare |
|  | Agaricaceae | Macrolepiota spp. | sunčanice |
|  | Albatrellaceae | Albatrellus ovinus (Schaeff.) Kotl. & Pouzar | ovčje vime |
|  | Amanitaceae | Amanita excelsa (Fr.) Bertill. | siva muhara |
|  | Amanitaceae | Amanita ovoidea (Bull.) Link | jajasta pupavka |
|  | Amanitaceae | Amanita rubescens Pers. | biserka |
|  | Amanitaceae | Amanita vaginata s. l. | preslice |
|  | Auriculariaceae | Auricularia auricula-judae (Bull.) J. Schröt | Judino uho |
|  | Auriculariaceae | Tremiscus helvelloides (DC.) Donk | hladetinka |
|  | Bankeraceae | Boletopsis grisea (Peck) Bondartsev & Singer |  |
|  | Boletaceae | Boletus spp. | vrganji |
|  | Boletaceae | Leccinum spp. | djedovi |
|  | Boletaceae | Phylloporus pelletieri (Lév.) Quél. | crvenkasti  lističavac |
|  | Boletaceae | Xerocomus spp. | baršunovci |
|  | Bondarzewiaceae | Bondarzewia montana (Quél.) Singer | planinska žbunica |
|  | Cantharellaceae | Cantharellus spp. | lisičice |
|  | Cantharellaceae | Craterellus spp. | trubače |
|  | Clavicipitaceae | Cordyceps spp. | batinice |
|  | Cortinariaceae | Cortinarius violaceus (L.) Gray | ljubičasta  koprenka |
|  | Cortinariaceae | Cortinarius caperatus (Pers.) Fr. | ciganček |
|  | Discinaceae | Gyromitra esculenta (Pers.) Fr. | proljetna  moždanica |
|  | Discinaceae | Gyromitra infula (Schaeff.) Quél. | rogata  moždanica |
|  | Discinaceae | Discina spp. | pločarice |
|  | Entolomataceae | Clitopilus cystidiatus Hauskn. & Noordel. | sivkasta  brašnjača |
|  | Entolomataceae | Clitopilus prunulus (Scop.) P. Kumm. | obična brašnjača |
|  | Entolomataceae | Entoloma clypeatum (L.) P. Kumm. | šljivovača |
|  | Entolomataceae | Entoloma sepium (Noulet & Dass.) Richon & Roze | voćnjačka rudoliska |
|  | Fistulinaceae | Fistulina hepatica (Schaeff.) With. | jetrenka |
|  | Fomitopsidaceae | Fomitopsis pinicola (Sw.) P. Karst. | obrubljenka |
|  | Fomitopsidaceae | Laetiporus sulphureus (Bull.) Murrill | žuti kruh |
|  | Fomitopsidaceae | Piptoporus betulinus (Bull.) P. Karst. | brezovača |
|  | Ganodermataceae | Ganoderma spp. | sjajnice |
|  | Gomphaceae | Ramaria spp. | grive |
|  | Gomphidiaceae | Chroogomphus helveticus (Singer) M.M. Moser | švicarski čavlić |
|  | Gomphidiaceae | Chroogomphus rutilus (Schaeff.) O.K. Mill. | borov čavlić |
|  | Gomphidiaceae | Gomphidius glutinosus (Schaeff.) Fr. | veliki slinar |
|  | Gyroporaceae | Gyroporus castaneus (Bull.) Quél. | kestenjasta šupljonoška |
|  | Gyroporaceae | Gyroporus cyanescens (Bull.) Quél. | plaveća  šupljonoška |
|  | Helvellaceae | Helvella spp. | hrčci |
|  | Hydnaceae | Hydnum albidum Peck | bijeli prosenjak |
|  | Hydnaceae | Hydnum repandum L. : Fr. | obični prosenjak |
|  | Hydnaceae | Hydnum rufescens Fr. : Fr. | mali prosenjak |
|  | Hydnangiaceae | Laccaria amethystina Cooke | ljubičasta lakovka |
|  | Hydnangiaceae | Laccaria laccata Cooke | obična lakovka |
|  | Hygrophoraceae | Cuphophyllus pratensis (Fr.) Bon | livadna vlažnica |
|  | Hygrophoraceae | Cuphophyllus virgineus (Wulfen) Kovalenko | djevičanska vlažnica |
|  | Hygrophoraceae | Hygrocybe coccinea (Schaeff.) P. Kumm. | jasnocrvena vlažnica |
|  | Hygrophoraceae | Hygrocybe quieta (Kühner) Singer | spavajuća  vlažnica |
|  | Hygrophoraceae | Hygrophorus spp. | puževice |
|  | Hymenochaetaceae | Inonotus obliquus (Fr.) Pilát | čaga |
|  | Hymenochaetaceae | Phellinus igniarius (L.) Quél. | vrbov plutnjak |
|  | Hymenogastraceae | Galerina badipes (Pers.) Kühner |  |
|  | Hymenogastraceae | Galerina vittiformis (Fr.) Singer |  |
|  | Lyophyllaceae | Calocybe gambosa (Fr.) Singer | đurđevača |
|  | Lyophyllaceae | Hypsizygus ulmarius (Bull.) Redhead | obična stablarica |
|  | Lyophyllaceae | Lyophyllum decastes (Fr.) Singer | obična kostanjevčica |
|  | Lyophyllaceae | Lyophyllum fumosum (Pers.) P.D. Orton | siva kostanjevčica |
|  | Lyophyllaceae | Lyophyllum loricatum (Fr.) Kühner | tvrdokožna kostanjevčica |
|  | Marasmiaceae | Marasmius oreades (Bolton) Fr. | vilin klinčac |
|  | Meripilaceae | Grifola frondosa (Dicks.) Gray | zečarka |
|  | Meripilaceae | Meripilus giganteus (Pers.) P. Karst. | golemi žbunac |
|  | Morchellaceae | Morchella spp. | smrčci |
|  | Morchellaceae | Disciotis venosa (Pers.) Arnould | žilasta tavica |
|  | Paxillaceae | Gyrodon lividus (Bull.) Sacc. | žuti johovac |
|  | Pezizaceae | Peziza spp. | zdjeličarke |
|  | Pezizaceae | Terfezia terfezioides (Mattir.) Trappe | blijeda gomoljka |
|  | Physalacriaceae | Armillaria cepistipes Velen. | koprenasta puza |
|  | Physalacriaceae | Armillaria gallica Marxmueller et Romagn. | usamljena puza |
|  | Physalacriaceae | Armillaria mellea (Vahl : Fr.) P. Kumm. | obična puza |
|  | Physalacriaceae | Armillaria ostoyae (Romagn.) Herink | tamnočehava puza |
|  | Physalacriaceae | Flammulina elastica (Sacc.) Redhead & R.H. Petersen | elastična  panjevka |
|  | Physalacriaceae | Flammulina fennae Bas | ljetna panjevka |
|  | Physalacriaceae | Flammulina velutipes (Curtis) Singer | baršunasta panjevka |
|  | Pleurotaceae | Pleurotus ostreatus (Jacq.) P. kum. | zimska bukovača |
|  | Pleurotaceae | Pleurotus pulmonarius (Fr.) Quél. | ljetna bukovača |
|  | Polyporaceae | Fomes fomentarius (L.) Gillet | bukova guba |
|  | Polyporaceae | Lentinus tigrinus (Bull.) Fr. | tigrasta pilašica |
|  | Polyporaceae | Trametes versicolor (L.) Lloyd | šarena  tvrdokoška |
|  | Psathyrellaceae | Psathyrella piluliformis (Bull.) P.D. Orton | vodenasta  slabunjavka |
|  | Pyronemataceae | Aleuria aurantia (Pers.) Fuckel | narančasta tanjurica |
|  | Pyronemataceae | Otidea onotica (Pers.) Fuckel | velika uška |
|  | Russulaceae | Lactarius spp. | mliječnice |
|  | Russulaceae | Russula spp. | krasnice |
|  | Strophariaceae | Agrocybe cylindracea (DC.) Maire | jablanovača |
|  | Strophariaceae | Hypholoma capnoides (Fr.) P. Kumm. | sivolisna  sumporača |
|  | Strophariaceae | Kuehneromyces mutabilis (Schaeff.) Singer & A.H. Sm. | obična  panjevčica |
|  | Strophariaceae | Stropharia rugosoannulata Farl. ex Murrill | slamnatica |
|  | Suillaceae | Suillus spp. | slinavke |
|  | Tricholomataceae | Clitocybe connata (Schumach.) Gillet | bijela  kostanjevčica |
|  | Tricholomataceae | Clitocybe geotropa (Bull. ex DC.) Quél. | velika martinčica |
|  | Tricholomataceae | Clitocybe nebularis (Batsch) P. Kumm. | maglenka |
|  | Tricholomataceae | Clitocybe odora (Bull.) P. Kumm. | anisova uleknjača |
|  | Tricholomataceae | Infundibulicybe geotropa (Bull.) Harmaja | velika martinčica |
|  | Tricholomataceae | Infundibulicybe gibba (Pers.) Harmaja | mala martinčica |
|  | Tricholomataceae | Lepista flaccida (Sowerby) Pat. | ljevkasta  koturnica |
|  | Tricholomataceae | Lepista irina (Fr.) H.E. Bigelow | perunikina koturnica |
|  | Tricholomataceae | Lepista nuda (Bull.) Cooke | modrikača |
|  | Tricholomataceae | Lepista saeva (Fr.) P.D. Orton | dvobojna koturnica |
|  | Tricholomataceae | Lepista sordida (Schumach.) Singer | prljava koturnica |
|  | Tricholomataceae | Melanoleuca spp. | gustoliske |
|  | Tricholomataceae | Tricholoma spp. | kružoliske |
|  | Tuberaceae | Choiromyces meandriformis Vittad. | vijugavomesna mirisnica |
|  | Tuberaceae | Tuber spp. | tartufi |

\* populacije jadranskih otoka su strogo zaštićene

\*\* za biljke – osim vrsta koje su navedene u Prilogu I. Pravilnika o strogo zaštićenim vrstama (»Narodne novine«, broj 114/2013 i 73/2016)

\*\*\* dopušteno samo na ribnjacima